Reprezentanții Inspectoratului pentru Situații de Urgență al județului Iași i-au învățat duminică pe credincioșii de la Parohia "Sfântul Nectarie" principalele tehnici de acordare a primului ajutor în situații de urgență.
Astfel, credincioșii parohiei din municipiul Iași au învățat despre cum se efectuează masajul cardiac, precum și despre cum trebuie să reacționeze în situații de incendiu, cutremur și alte calamități naturale.
Activități similare au loc periodic în comunitatea parohială, personalul lăcașului de cult fiind deja instruit în principalele tehnici de acordare a primului ajutor.
"Sunt foarte importante și necesare astfel de activități. Din punctul meu de vedere, ar fi nevoie ca în fiecare parohie, atât din mediul urban cât și din cel rural, să se efectueze evenimente similare", a declarat pr. paroh. Petrică Lehaci pentru Basilica.ro.
Primul lăcaș de cult din România care a achizionat un defribilator
Biserica "Sfântul Nectarie" din Iași este primul lăcaș de cult din Rmoânia care a achiziționat și deține un defibrilator propriu. Cu această ocazie, preotul paroh a declarat faptul că în decursul săptămânilor viitoare va avea loc o sesiune informativă despre modul de utilizare al aparatului, cu toate că există deja personal calificat pentru utilizarea acestuia".
"Cu ajutorul lui Dumnezeu, nu a fost nevoie", a transmis pr. Petrică Lehaci referitor la utilizarea defibrilatorului.
Potrivit estimărilor preotului paroh, la acțiunea de duminică au participat peste 100 de credincioși.
Beneficiile instructajului de prim ajutor
Acordarea primului ajutor are numeroase beneficii, atât pentru indivizi, cât și pentru comunitatea parohială.
Principalul scop este salvarea vieților prin reacții rapide și eficiente în situații de urgență și reducerea riscului de complicații ulterioare. Totodată, instructajul poate contribui la creșterea încrederii și a calmului în situații de criză, precum și responsabilizarea comunității parohiale, prin înțelegerea modului în care anumite situații periculoase pot fi evitate.
Foto credit: ISU Iași / Facebook